જૂના મુન્દ્રા બંદરે ખજૂર, જૂના ટાયર, સ્ક્રેપની આયાત થતી અને ચોખા, અન્ય અનાજ, લોટ, કોલસા, બેન્ટોનાઇટ, મીઠું, કેટલ ફોડર વગેરેની નિકાસ થતી હતી. આજે આયાત- નિકાસ ઘટી ગઈ છે. મહાબંદરોમાં કન્ટેનર ટ્રાફિકમાં ભારે વધારો થયો છે. કન્ટેનરમાં ઓછો જથ્થો પણ સહેલાઈથી મોકલી શકાય છે તેવી જ રીતે એકસાથે અલગ અલગ કંપનીનો માલસામાન આવતો હોવાથી પરિવહન સસ્તું પડે છે. જ્યારે જૂના પ્રકારના દેશી વહાણોમાં પરિવહન મોંઘું પડે છે. આથી મોટા ભાગનો ટ્રાફિક મહાબંદરો પર મોટી સ્ટીમરોમાં ખેંચાઈ ગયો છે. આ પણ જૂના મુન્દ્રા બંદરની પડતીનું એક મહત્ત્વનું કારણ છે. ઉપરાંત મેરીટાઇમ બોર્ડ દ્વારા બંદરોના આધુનિકીકરણ પ્રત્યે ધ્યાન અપાયું ન હોવાથી આ બંદરો પાયાની સુવિધાઓથી વંચિત છે.